Niemand nog aangekeer vir polisieman se moord | Netwerk24
Deur Cara-Lee Dorfling 16 Oktober 2019 12:26
Die lyk van kapt. Mzikayise Kelemane (47) is Maandag, 'n dag nadat hy as vermis aangemeld is, in sy bakkie in 'n verlate gebied tussen bosse naby Addoweg gevind.
Hy het 'n enkele skietwond aan die agterkant van sy kop gehad.
Kelemane, wat 19 jaar diens in die polisie gehad het en ten tyde van sy dood by die misdaadintelligensie-eenheid in die stad gewerk het, is Dinsdag begrawe.
'n Groep familielede was Woensdagoggend by hul huis in Motherwell, maar wou nie met die media praat nie.
Kelemane is die derde polisielid in die Oos-Kaap wat tot dusver in Oktober vermoor is. Luidens 'n verklaring van kol. Brenda Muridili, nasionale polisiewoordvoerder, is konst. Thobani Sitolo (34) op 12 Oktober doodgeskiet waar hy en 'n vriend motordiewe op heterdaad betrap het.
Sitolo was aan die Mthatha-polisie se eenheid vir openbare orde verbonde en was ten tyde van sy dood nie aan diens nie.
Die motordiewe het blykbaar sonder om 'n woord te sê op Sitolo en sy vriend losgebrand toe hulle betrap word.
Volgens Muridili het die polisiekonstabel aan sy wonde beswyk. Sy vriend is in 'n hospitaal vir sy beserings opgeneem.
In nog 'n voorval op 1 Oktober is sers. Pathiswa Mhlola onderweg huis toe aangeval en doodgeskiet.
Sy het die dag van haar dood saam met 'n familielid van die Libode-polisiekantoor, waar sy gestasioneer was, huis toe gery toe 'n bakkie hulle van die pad afdruk en die insittendes op hulle skiet.
Mhlola is verskeie keer in die bolyf raakgeskiet en op die toneel dood verklaar. Die familielid is ongedeerd.
Lt.genl. Bonang Mgwenya, waarnemende nasionale polisiekommissaris, het die moord op die drie polisiebeamptes veroordeel.
In 'n verklaring het Mgwenya haar medelye aan die onderskeie families van die polisiebeamptes uitgespreek.